Rijeka, 24. rujna 2020.g.

**OBJAVA ZA MEDIJE**

**POČELE PRIJAVE ZA ZOOM RADIONICU *KULTURA U NENAMJERNOM DIGITALNOM OKRUŽENJU***

**U ponedjeljak 28. rujna 2020.g. od 10.00 do 13.45 sati u digitalnoj formi, putem Zoom video konferencije, održat će se radionica *Kultura u nenamjernom digitalnom okruženju*. Treća je to u nizu radionica u sklopu programa *Sudjelovanje u kulturi : raznolikosti i inkluzija*.**

Voditeljice radionice su **Tatjana Aćimović i Sanja Bojanić**, a gostujuće izlaganje i praktikum održat će **Robert Tomić Zuber i Tino Vodanović**.

**Prijave na radionicu su obavezne, putem web stranice RIJEKE 2020, na kojoj se može naći link za prijavu**: <https://forms.gle/eBzKXDPj97i3nZmo8>

Poteškoće i izazovi uzrokovani pandemijom COVIDA-19 s kojima su se suočile kreativne i kulturne industrije, jednako kao i posljedice nemogućnosti djelovanja, velikih su razmjera.

Na radionici će, između ostalog, biti riječi o tome **koliko i kako nacionalne strategije, programi i mjere za preživljavanje i oporavak od posljedica krize odgovaraju na novonastale teške okolnosti za kulturne i kreativne industrije**, a u fokusu su i **potencijali digitalnog okruženja i platformi**, jednako kao i **nedostatne mogućnosti za prijenos određenih kulturnih sadržaja u (obvezno) digitalno okruženje**.

Rijetki **primjeri pozitivnih praksi** dokaz su učinkovitog odgovora na novonastalu krizu, jednako kao i ukazivanje javnom sektoru na **nedostatak adekvatne reakcije prema rastućim potrebama javnog mnijenja**.

Digitalno okruženje platforma je učestalih povreda prava pojedinaca i manjkavih legislativnih okvira zaštite. R**adionica će biti prilika da se sudionici upoznaju i sa studijama slučaja kompleksne mikroagresije u novim okolnostima digitalnog okruženja spram osoba s invaliditetom**.

**Radionica počinje u u 10.00 sati predstavljanjem sudionika**, nakon čega će se **od 10.30 do 11.15 sati razgovarati o pandemiji COVIDA-19 i njenom utjecaju na globalne prometne trendove i progresivni civilizacijski razvoj te o izazovima kulturnih i kreativnih industrija u okolnostima pandemije**.

**Od 11.15 do 12.00 sati tema će biti nacionalne mjere za preživljavanje i oporavak od posljedica COVID-19 krize, kao i o potencijalima i nedostacima kulturnih sadržaja za prijenos u digitalno okruženje.**

Nakon kratke 15-ominutne pauze, radionica se **od 12.15 do 12.45 sati nastavlja gostujućim izlaganjima**. **Robert Tomić Zuber prikazat će primjer dobre prakse – Rplus**, a **od 12.45 do 13.30 sati Tino Vodanović govorit će o mikroagresijama u digitalnom okruženju**.

Od 13.30 do 13.45 sati slijede pitanja i odgovori sudionika.

**U okviru radionice bit će predstavljena i publikacija *Kuhinja različitosti* – presjek programa održanih u sklopu programskog pravca Kuhinja različitosti Rijeke 2020 - Europske prijestolnice kulture**.   
Kuhinja različitosti pravac je unutar kojeg se između ostalog i provodi projekt „Diversity Mixer – politike i prakse u kulturnim i kreativnim industrijama“, a koji se tijekom proteklih godina bavio manjinama i migracijama kroz različita područja kulture i društvenog života, u suradnji s riječkim, uglavnom manjinskim zajednicama i društvenim skupinama. Svi sudionici će na poklon dobiti svoj primjerak te publikacije.

**Radionica se održava u sklopu projekta „Diversity Mixer – politike i prakse u kulturnim i kreativnim industrijama“ sufinanciranog kroz Program o pravima, jednakosti i građanstvu Europske unije (2014-2020).**

**O voditeljicama i gostujućim izlagačima radionice *Kultura u nenamjernom digitalnom okruženju***

**dr. sc. Sanja Bojanić**,izv. prof. svoj istraživački interes smješta u područja filozofije kulture, rodnih studija, filozofija srodstva i seksualnosti te afekt teorije. Izvršna je direktorica Centra za napredne studije Jugoistočne Europe (CAS SEE) te predaje na Akademiji primijenjenih umjetnosti Sveučilišta u Rijeci. Doktorirala je na Sveučilištu Pariz 8, gdje je također i magistrirala Hipermedije, znanosti i tehnologije komunikacija i informacija. Pored nastavnog iskustva na Sveučilištima Paris 8 i Kraljevskog koledža Sveučilišta u Aberdeenu u Škotskoj, radila je u Nacionalnom Institutu za povijest umjetnosti u Parizu, u tjedniku „Nouvel Observateur“ i uLaboratoriju za evaluaciju i razvoj digitalnog nakladništva.

**Tatjana Aćimović**, doc. art., 1966., diplomirala teatrologiju (Paris III – Sorbonne Nouvelle, Pariz). Predaje na Akademiji za umjetnost i kulturu u Osijeku (kolegiji „Kazališna produkcija“ i „Organizacije civilnog društva i umjetnost“). Umjetnička direktorica *Festivala prava djece* i osnivačica Udruge za promicanje stvaralaštva i jednakih mogućnosti Alternator (programske aktivnosti: Festival prava djece, Uključi me kulturno, Senzibilizacijom do integracije, Razgovor počinje filmom itd.). Kazališna i filmska producentica (2020/2021 za umjetničke organizacije Ulysses Kazalište i Arterarij). Autorica poglavlja "Pravo na kulturu i sudjelovanje u kulturi“ - Matanovac Vučković, R., Uzelac, A. i Vidović D. (ur.) *Analiza postojećeg stanja kulture u Republici Hrvatskoj* (Radni naslov, dokument u pripremi, Zagreb: Ministarstvo kulture RH).

**Robert Tomić Zuber,** Robert Tomić Zuber rođen je 1976. u Puli, novinar, urednik i režiser. Od sredine 1990-ih radi kao novinar i urednik u hrvatskim tiskovinama, na radiju i televiziji i u međunarodnim medijima (BBC). Na HRT-u od 2005.–2015. uglavnom se bavio socijalnim i humanitarnim temama kroz autorsku nagrađivanu emisiju *Misija* te u političkom talk showu *Paravan*. Režirao niz zapaženih i nagrađivanih dokumentarnih filmova i član Društvo hrvatskih filmskih redatelja. “*Na stanici u Puli*” dokumentarni film o prvom koncertu Đorđa Balaševića u Hrvatskoj nakon rata. “*Slučajni sin*” njegov je drugi dokumentarni film, proglašen je najboljim hrvatskim dokumentarcem 2008, za što je nagrađen nagradom „Oktavijan“ hrvatskih filmskih kritičara. 2010. filmom „*Mila traži Senidu*“ svoj autorski rad prezentira i regiji. Film je nagrađen Human rights award na Sarajevo film festivalu, nagradama publike i žirija Mediteran film festivala te posebnim priznanjima. Najnovija ostvarenja uključuju „*Život od milijun dolara*“ i „*Kandidat*“. 2016. osnovao produkcijsku kuću *TOROlab*., utemeljitelj je festivala istraživačkog filma *RAFF - Rab Film Festival* te pokretač *R+* društveno-humanistička digitalne platforme

**Tino Vodanović**, student je druge godine diplomskog studija kulturologije na Filozofskom fakultetu Sveučilišta u Rijeci. Dobitnik dvije godine zaredom nagrade za najboljeg studenta s invaliditetom Sveučilišta, voditelj je Ureda za potporu studentima s invaliditetom pri Studentskom zboru Sveučilišta u Rijeci te predstavnik studenata s invaliditetom Sveučilišta u Rijeci i član Savjeta Ureda za studente s invaliditetom. Aktivno sudjeluje u (su)organizaciji brojnih predavanja na razini sveučilišta čiji je cilj senzibilizirati studente i građane o potrebama i mogućnostima osoba/studenata s invaliditetom. Jedan od glavnih ciljeva djelovanja mu je ukazivanje na jednake mogućnosti i prava, kako osoba s invaliditetom tako i pripadnica/ka svih marginaliziranih društvenim skupinama što nastoji činiti volontiranjem na brojnim javnim događanjima. Član je radne skupine za pristupačnost u sklopu Rijeke EPK 2020.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42